李仲鎮懶窠
作者：韓元吉
朝代：宋

paragraphs: 我性天下懶，自謂世莫雙。
朅來官中都，懶極濟以憃。
有如千黑魚，東西轉橋矼。
又如橐駝卧，厭逐羣吠尨。
鼻洟任縱橫，胞轉徒胮肛。
紛紛夸奪兒，見我語輒哤。
平生李公子，老大同鄉邦。
奈何奪我有，收斂付一窗。
作窠寓以名，異音乃同腔。
金馬可避世，何殊鹿門龐。
君看富貴塗，機危甚緣橦。
爭榮僅錙銖，力欲九鼎扛。
金朱擁丹轂，視之亦螻蛖。
愛君陽羨居，有田種蘭茳。
溪山带城郭，松竹環旌幢。
連娟幾脩眉，清歌艷明釭。
客至即盡醉，不待金石撞。
尚餘詩語工，詞源倒三江。
好懶得真懶，使我心益降。
何時半作分，臨流聽琤淙。